CELEX: 62012TN0063
Language: el
Date: 2012-02-13 00:00:00
Title: Υπόθεση T-63/12: Προσφυγή της 13ης Φεβρουαρίου 2012 — Oil Turbo Compressor κατά Συμβουλίου

31.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/27
            
         Προσφυγή της 13ης Φεβρουαρίου 2012 — Oil Turbo Compressor κατά Συμβουλίου
   (Υπόθεση T-63/12)
   2012/C 98/44
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Oil Turbo Compressor Co. (Private Joint Stock) (Τεχεράνη, Ιράν) (εκπρόσωπος: K. Kleinschmidt, δικηγόρος)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση 2011/783/ΚΕΠΠΑ του Συμβουλίου, της 1ης Δεκεμβρίου 2011, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (1), κατά το μέρος κατά το οποίο αφορά την προσφεύγουσα,
            
         
               —
            
            
               να διατάξει, κατά το άρθρο 64 του Κανονισμού Διαδικασίας του Γενικού Δικαστηρίου, μέτρο οργάνωσης της διαδικασίας με το οποίο να υποχρεώνει το καθού να προσκομίσει όλα τα έγγραφα τα σχετικά με την προσβαλλόμενη απόφαση, καθόσον αφορούν την προσφεύγουσα,
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι και κύρια επιχειρήματα
   
   Η προσφεύγουσα προβάλλει κατ’ ουσία, προς στήριξη της προσφυγής της, τους ακόλουθους λόγους ακύρωσης.
   
               1)
            
            
               Πρώτος λόγος: Προδήλως εσφαλμένη εκτίμηση των πραγματικών περιστατικών στα οποία στηρίχθηκε η απόφαση
               Η προσφεύγουσα ισχυρίζεται συναφώς ότι η προσβαλλόμενη απόφαση στηρίχθηκε σε εσφαλμένα πραγματικά περιστατικά. Αυτό ισχύει κυρίως για την άποψη που εκφράζει το καθού στο σημείο 48 του παραρτήματος Ι της προσβαλλόμενης απόφασης, ότι δηλαδή η προσφεύγουσα συμμετέχει στην κατονομασθείσα από την ΕΕ επιχείρηση Sakhte Turbopomp va Kompressor (SATAK) (άλλως Turbo Compressor Manufacturer, TCMFG). Η προσφεύγουσα δεν ασχολείται ούτε άμεσα ούτε έμμεσα, μέσω κάποιας εταιρίας συμμετοχών στο κεφάλαιο άλλων εταιριών, με δραστηριότητες ικανές να συντελέσουν στην εξάπλωση των πυρηνικών όπλων ή/και με την ανάπτυξη συστημάτων εκτόξευσης πυρηνικών όπλων ή άλλων οπλικών συστημάτων. Επομένως, δεν υπάρχουν πραγματικά στοιχεία που να δικαιολογούν την απόφαση του καθού και τη συνακόλουθη επέμβαση στα θεμελιώδη δικαιώματα της προσφεύγουσας, τα οποία έχουν κατοχυρωθεί με τον Χάρτη των Θεμελιωδών Δικαιωμάτων της Ευρωπαϊκής Ένωσης.
               Η προσφεύγουσα ισχυρίζεται συναφώς ότι έχουν προσβληθεί η επιχειρηματική ελευθερία της, η οποία κατοχυρώνεται με το άρθρο 16 του Χάρτη των Θεμελιωδών Δικαιωμάτων, και το κατά το άρθρο 17 του εν λόγω Χάρτη δικαίωμά της να χρησιμοποιεί και να διαθέτει, στην Ευρωπαϊκή Ένωση, τα αγαθά που έχει αποκτήσει νόμιμα και ότι συντρέχει επίσης παραβίαση των αρχών της ισότητας και της απαγόρευσης των διακρίσεων, οι οποίες έχουν κατοχυρωθεί με τα άρθρα 20 και 21 του Χάρτη.
            
         
               2)
            
            
               Δεύτερος λόγος: Προσβολή του δικαιώματος της προσφεύγουσας για δίκαιη δίκη και για ουσιαστική έννομη προστασία
               Η προσφεύγουσα ισχυρίζεται συναφώς ότι η αιτιολογία που παρατίθεται στο σημείο 48 του παραρτήματος Ι της προσβαλλόμενης απόφασης είναι πολύ γενική και δεν αρκεί για να αιτιολογήσει την τόσο σοβαρή προσβολή των θεμελιωδών δικαιωμάτων. Το καθού δεν κατονομάζει ούτε τα πραγματικά περιστατικά ούτε τα αποδεικτικά στοιχεία που ισχυρίζεται ότι έχει στη διάθεσή του. Η προσφεύγουσα ισχυρίζεται ότι δεν έχουν περιέλθει σε γνώση της ούτε πραγματικά περιστατικά ούτε αποδεικτικά στοιχεία με βάση τα οποία να μπορεί να αιτιολογηθεί η προσβαλλόμενη απόφαση.
            
         
               3)
            
            
               Τρίτος λόγος: Παραβίαση της αρχής της αναλογικότητας, η οποία διαπνέει ένα κράτος δικαίου
               Κατά την προσφεύγουσα, η προσβαλλόμενη απόφαση αντιβαίνει επιπλέον στην αρχή της αναλογικότητας, διότι η εγγραφή της προσφεύγουσας στο παράρτημα ΙΙ της απόφασης 2010/413/ΚΕΠΠΑ δεν είναι εύλογη, αν ληφθούν υπόψη οι σκοποί της απόφασης, δηλαδή η ματαίωση αφενός των δραστηριοτήτων των ικανών να συντελέσουν στην εξάπλωση των πυρηνικών όπλων και αφετέρου του εμπορίου και/ή της ανάπτυξης συστημάτων εκτόξευσης πυρηνικών όπλων ή άλλων οπλικών συστημάτων στα οποία θα μπορούσε να προβεί η Ισλαμική Δημοκρατία του Ιράν. Επιπλέον, το καθού δεν αποδεικνύει ότι η απαγόρευση που επιβάλλεται στην προσφεύγουσα να εμπορεύεται με την Ευρωπαϊκή Ένωση δεν είναι δυσανάλογη, και συγκεκριμένα ότι αποτελεί το λιγότερο επαχθές μέτρο για την επίτευξη του επιδιωκόμενου σκοπού. Κατά την προσφεύγουσα, δεν έχει πραγματοποιηθεί ούτε στάθμιση της σοβαρής προσβολής των θεμελιωδών δικαιωμάτων της προσφεύγουσας προς τον επιδιωκόμενο, κατά τους ισχυρισμούς του καθού, σκοπό.
            
         
               4)
            
            
               Τέταρτος λόγος: Παραβίαση της αρχής περί του δικαιώματος ακρόασης, η οποία διαπνέει ένα κράτος δικαίου
               Η προσφεύγουσα ισχυρίζεται συναφώς ότι το καθού παρέλειψε να παραθέσει επαρκείς αιτιολογίες για την εγγραφή της προσφεύγουσας στον κατάλογο του παραρτήματος ΙΙ της απόφασης 2010/413/ΚΕΠΠΑ. Συνεπώς το καθού παραβίασε την κατά νόμο υποχρέωσή του να εκθέσει λεπτομερώς στην προσφεύγουσα τους πραγματικούς λόγους που θεωρούσε ότι αιτιολογούν την προσβαλλόμενη απόφαση. Η προσβαλλόμενη απόφαση δεν κοινοποιήθηκε στην προσφεύγουσα ούτε πραγματοποιήθηκε ακρόαση της προσφεύγουσας. Μέχρι σήμερα δεν έχει γίνει δεκτό το αίτημα της προσφεύγουσας για πρόσβαση στον φάκελο της υπόθεσης.
            
         
      (1)  Απόφαση 2011/783/ΚΕΠΠΑ του Συμβουλίου, της 1ης Δεκεμβρίου 2011, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (ΕΕ L 319, σ. 71).